ചോര്ത്തിയോയെന്ന് വ്യക്തമാക്കണം: സുപ്രീംകോടതി ന്യൂഡല്ഹി : പെഗസസ് ഫോണ് ചോര്ത്തല് വിഷയത്തില് മണിക്കൂറുകള് നീണ്ട ചൂടേറിയ വാദത്തിനാണ് ഇന്നലെ സുപ്രീംകോടതിയിലെ വെര്ച്വല് കോടതി മുറി സാക്ഷിയായത്. ഒന്നാം നമ്ബര് കോടതിയില് 25ാമത്തെ കേസായാണ് പരിഗണിച്ചത്.ചീഫ് ജസ്റ്റിസ് എന്.വി.രമണ, ജസ്റ്റിസുമാരായ സൂര്യകാന്ത്, ഹിമ കോഹ്ലി എന്നിവരാണ് ബെഞ്ചിലുണ്ടായിരുന്നത്. കേന്ദ്രവും കോടതിയും തമ്മില് സോളിസിറ്റര് ജനറല് തുഷാര് മേത്ത: ഞാന് നേരത്തെ നല്കിയ സത്യവാങ്മൂലത്തില് ഫോണ്ചോര്ത്തല് നടന്നിട്ടില്ലെന്ന് വ്യക്തമാക്കിയതാണ്.എന്നാല് ഹര്ജിക്കാര് ആവശ്യപ്പെടുന്നത് അന്വേഷണമാണ്. കേന്ദ്ര സമിതി രൂപീകരിച്ച് അന്വേഷിക്കാന് തയാറാണ്. ദേശസുരക്ഷയെ കരുതി, പെഗസസ് ഉപയോഗിച്ചോ ഇല്ലയോ എന്ന് വ്യക്തമാക്കി സത്യവാങ്മൂലം സമര്പ്പിക്കാനാകില്ല.ഉപയോഗിക്കുന്നില്ലെന്ന് വ്യക്തമാക്കിയാല് ഭീകര സംഘടനകള് ആ നിലയ്ക്കുള്ള തയാറെടുപ്പുകള് നടത്തും. ഉണ്ടെന്ന് വ്യക്തമാക്കിയാല് ഭീകര സംഘടനകള് പ്രത്യേക മുന്കരുതലുകളെടുക്കും . ചീഫ് ജസ്റ്റിസ് എന്.വി.രമണ :കഴിഞ്ഞ തവണ നിങ്ങള് സത്യവാങ്മൂലം സമര്പ്പിക്കാമെന്നല്ലേ പറഞ്ഞത്? അനധികൃതമായി നിങ്ങള് ഫോണ്ചോര്ത്തിയോ? ജസ്റ്റിസ് സൂര്യകാന്ത്: സാധാരണക്കാരന്റെ വ്യക്തിസ്വാതന്ത്ര്യത്തിലേക്ക് കടന്നുകയറ്റം നടത്തിയോയെന്നാണ് അറിയേണ്ടത്.നിങ്ങള് സമിതി രൂപീകരിക്കുമോ ഇല്ലയോയെന്നതും ഇവിടെ വിഷയമല്ല. നിലപാട് വ്യക്തമാക്കാന് സത്യവാങ്മൂലം സമര്പ്പിക്കുമോ ഇല്ലയോ എന്നതാണ് ചോദ്യം. പരാതിയുമായി മാദ്ധ്യമപ്രവര്ത്തകരും ആക്ടിവിസ്റ്റുകളും ഞങ്ങളെ സമീപിച്ചിരിക്കുകയാണ്. അവര്ക്ക് മറുപടി നല്കിയേ മതിയാകു. സോളിസിറ്റര് ജനറല്: ഫോണ്ചോര്ത്തിയെന്ന് വ്യക്തികള് പരാതിപ്പെട്ടാല് അത് കേന്ദ്രം സമിതി അന്വേഷിക്കാന് തയാറാണ്. ചീഫ് ജസ്റ്റിസ് എന്.വി.രമണ :നിങ്ങള് പറഞ്ഞത് തന്നെ വീണ്ടും വീണ്ടും ആവര്ത്തിക്കുകയാണ്.ഞങ്ങള്ക്ക് വേണ്ടത് സത്യവാങ്മൂലമാണ്.ഇടക്കാല ഉത്തരവ് 2 3 ദിവസത്തിനുള്ളില് പുറപ്പെടുവിക്കും. അഭിപ്രായത്തില് പുനര്ചിന്തനമുണ്ടായാല് കേന്ദ്രത്തിന് കോടതിയെ അറിയിക്കാം. ഹര്ജിക്കാര്ക്കു വേണ്ടി മറ്റ് അഭിഭാഷകര് വാദം നടത്തി.